Tom Behnke (FP), 1999-04-29:
Jeg skal indledningsvis kvittere for ministerens forståelse, hvis forslaget ikke kommer igennem i denne folketingssamling.
Det tvivler jeg nu også på at forslaget kan nå.
Så omfattende og så juridisk et forslag kræver
en meget, meget grundig udvalgsbehandling - alt andet ville jo være urimeligt -
og derfor er det her noget, der vil tage tid.
Omvendt vil jeg også på vegne af Fremskridtspartiet tilkendegive, at vi selvfølgelig er klar til at bruge sommermånederne til at gennemgå det her, således at vi straks i den nye folketingssamling umiddelbart kan arbejde videre med forslaget her.
Det er jo en svindel, som har taget et ganske, ganske forfærdelig stort omfang, og det er noget, der skal bekæmpes med alle de midler, vi overhovedet har.
Men ministeren har ikke nøjedes med at fremsætte et forslag, der forholder sig præcis til de direktiver, man ønsker at ratificere.
Det er også sådan, at ministeren har taget et ekstra punkt med ind i forslaget, nemlig at man ønsker at fordoble strafferammen i forhold til grov momssvig.
Man ønsker at forhøje strafferammen fra fængsel i 2 år til fængsel i 4 år, og det er jo noget af en voldsom stigning.
Det er noget af en voldsom stigning set i forhold til, hvordan man i øvrigt straffer her i samfundet for andre kriminelle handlinger.
Jeg har gentagne gange fra den her talerstol gjort opmærksom på, at straffeproportionerne ikke hænger sammen.
Vi har et samfund, hvor økonomisk kriminalitet straffes langt hårdere end personfarlig kriminalitet.
Det er ikke hensigtsmæssigt, og det er ikke holdbart. Hvordan man så skal justere på de forskellige paragraffer og strafferammer, er en lang diskussion, men man gør det i hvert fald ikke ved, at man her ensidigt hæver, ja, faktisk fordobler strafferammen, når vi taler om momssvig.
Tænk på, hvilken straf der typisk bliver tildelt, når man har begået fuldbyrdet voldtægt.
Så får man en straf på mellem 1 og 1½ års fængsel.
Her taler vi om, at man for momssvig kan få op til 4 års fængsel.
De proportioner hænger ikke sammen.
Derfor er det meget muligt, at vi skal fordoble strafferammen, når vi taler om grov momssvig, men det forudsætter sandelig også, at vi så får strafferammerne væsentlig højere op, når vi taler om den personfarlige kriminalitet, for ellers holder det ikke.
Så arbejder det her stik imod, hvad også ministeren selv tidligere har udtalt, at personfarlig kriminalitet skal straffes hårdere end økonomisk kriminalitet.
Så er der spørgsmålet om forældelsesfristen.
Det er jo sådan, at virksomhederne kun er pligtige til at gemme deres regnskaber i 5 år.
Så er alle regnskaberne destrueret, de er væk.
Hvordan skal man kunne dokumentere sin uskyld?
Det vil være ganske problematisk, så der er et punkt, der skal ses på. Der skal også ses på bestikkelse af udenlandske tjenestemænd.
Vi ved jo, at der er lande i den her verden, hvor det er ren kutyme, at man giver en eller anden erkendtlighed for at komme igennem med sine varer og sine ydelser.
Det er helt almindeligt kendt, at sådan er det i nogle lande, og firmaer, som handler globalt, er nødt til at kalkulere med, at der skal falde lidt af hist og her, for ellers kan de ikke komme igennem, og så er der bare andre, der får ordren.
Men noget, som jeg også synes det er meget væsentligt at få kigget på, er det, som ministeren kalder for passiv bestikkelse, altså at man kan straffes for at modtage bestikkelse.
Det kan danske embedsmænd allerede i dag og heldigvis for det, men det strider jo mod alle danske retsprincipper, at man nu siger, at også udenlandske embedsmænd i udlandet vil kunne straffes efter dansk lovgivning, hvis de modtager bestikkelse.
Det er problematisk, for det strider mod alt, hvad vi i øvrigt har lært fra barnsben om retsforholdene i Danmark.
Jeg siger ikke, at man ikke skal gøre det.
Tværtimod tror jeg faktisk, at det vil være hensigtsmæssigt at gennemføre det her lovforslag, og jeg er ret sikker på, at Fremskridtspartiet kommer til at stemme for det samlede forslag, men der er nogle væsentlige problemer, som der skal ses på, for der er nogle helt fundamentale retsregler, som der nu bliver vendt fuldstændig op og ned på, og derfor er det ikke noget, der kan gøres over en nat.
Det kommer til at tage lang tid at få det gennemført.
Den sidste pind i den skriftlige fremsættelse, jeg lige vil nævne, og som ministeren også havde med, drejer sig om, at EU-svig skal kriminaliseres ved en selvstændig paragraf, for det er på tide, at dét kommer til at ske.
Når man tænker på, hvor mange milliarder der bliver svindlet for inden for EU, ikke bare af EU-midler, men også på tværs af grænserne i EU, har det et ganske forfærdeligt omfang, og det skal vi selvfølgelig have gjort noget ved, og det vil Fremskridtspartiet gerne være med til at gøre noget ved.